S-505/2015

Mál þetta, sem dómtekið var 19. apríl síðastliðinn, var höfðað með ákæru ríkissaksóknara, útgefinni 22. september 2015, á hendur L-x-x E-x-x, kennitala 000000-0000, grænlenskum ríkisborgara, Grænlandi, „fyrir sérstaklega hættulega líkamsárás með því að hafa, föstudaginn 14. nóvember 2014, fyrir utan veitingastaðinn English Pub við Austurvöll í Reykjavík, slegið A í andlitið með glerglasi sem brotnaði, með þeim afleiðingum að A hlaut 1 sm langan skurð ofan við efri vör og mar á tannholdi í efri gómi.

Telst þetta varða við 2. mgr. 218. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

A, krefst þess að ákærða verði gert að greiða honum skaða- og miskabætur samtals að fjárhæð kr. 751.967, ásamt vöxtum af fjárhæð kr. 600.000, skv. 8. gr. laga nr. 38/2001 um vexti og verðtryggingu frá 14. nóvember 2014 til 18. nóvember 2014 en frá þeim degi af kr. 609.359 til 2. febrúar 2015 en frá þeim degi af kr. 652.787 til 21. apríl 2015 en frá þeim degi af kr. 693.887 en frá þeim degi af kr. 751.967 til þess dags er liðinn verður mánuður frá því að krafa þessi er kynnt ákærða en frá þeim degi með dráttarvöxtum skv. 6. gr. laga nr. 38/2001 allt til greiðsludags. Þá er jafnframt krafist greiðslu lögmannsþóknunar úr hendi ákærða að mati dómsins, að teknu tilliti til virðisaukaskatts og aksturs lögmanns.“

Ákærða var birt fyrirkall sem hafði að geyma viðvörun samkvæmt 1. mgr. 161. gr. laga um meðferð sakamála nr. 88/2008. Þrátt fyrir þetta sótti ákærði ekki þing og ekki var kunnugt um að hann væri forfallaður. Málið verður því dæmt á grundvelli framlagðra gagna og samkvæmt þeim hefur verið færð fram næg sönnun fyrir sekt ákærða. Hann verður því sakfelldur samkvæmt ákærunni, en brot hans er þar rétt fært til refsiákvæðis. Ákærða hefur ekki áður verið refsað svo kunnugt sé. Refsing hans er hæfilega ákveðin 6 mánaða fangelsi sem bundin skal skilorði eins og í dómsorði segir. Þá verður ákærði dæmdur til að greiða sakarkostnað eins og í dómsorði greinir. Skaðabótakrafa brotaþola sundurliðast svo að krafist er 600.000 króna í miskabætur, 9.359 króna fyrir útlagðan kostnað og vegna týnds giftingarhrings er krafist 142.608 króna. Þá er krafist málskostnaðar.

Ekki er ákært vegna giftingarhringsins og er þeirri kröfu því vísað frá dómi. Gögn hafa verið lögð fram vegna útlagðs kostnaðar og verður sá kröfuliður tekinn til greina. Miskabætur eru hæfilega ákveðnar 400.000 krónur. Ákærði verður því dæmdur til að greiða brotaþola 409.359 krónur með vöxtum eins og í dómsorði greinir. Það athugast að ákærða var birt bótakrafan 19. febrúar 2016 og miðast upphaf dráttarvaxta við þann dag er liðnir voru 30 dagar frá þeim degi. Loks verður ákærði dæmdur til að greiða brotaþola 122.760 krónur í málskostnað.

A-kk-nf Í-kk-nf héraðsdómari kvað upp dóminn.

D ó m s o r ð :

Ákærði L-x-x E-x-x sæti fangelsi í 6 mánuði, en fresta skal fullnustu refsingarinnar og falli hún niður að liðnum 2 árum frá deginum í dag að telja, haldi ákærði almennt skilorð 57. gr. almennra hegningarlaga nr. 19/1940.

Ákærði greiði A 409.359 krónur með vöxtum samkvæmt 1. mgr. 8. gr. laga nr. 38/2001 frá 14. nóvember 2014 til 19. mars 2016 en með dráttarvöxtum samkvæmt 1. mgr. 6. gr. sömu laga frá þeim degi til greiðsludags og 122.760 krónur í málskostnað.

Ákærði greiði 36.000 krónur í sakarkostnað.

A-kk-nf Í-kk-nf